Man kritiek, kind beseer ná honde hulle aanvalArgieffoto ter illustrasie ŉ 56-jarige man is in ŉ kritieke toestand en ŉ driejarige meisie is Dinsdagaand beseer nadat honde hulle in Athlone in Kaapstad aangeval het. Ineke van Huyssteen, woordvoerder van ER24, het gesê die man en meisie was in hul erf toe twee honde skielik oor die muur gespring het. “Die meisie, wat slegs geringe beserings opgedoen het, is reeds deur ŉ lid van die gesin na die Rooikruishospitaal geneem toe paramedici by die toneel opgedaag het. Die man het op die grond gelê. Hy was by sy volle bewussyn.” Die man het vermoedelik die meisie probeer beskerm toe die honde hom verskeur het. Hy het verskeie beserings opgedoen. “Hy is na Vincent Pallotti-hospitaal geneem,” het Van Huyssteen bygevoeg. Plaaslike owerhede stel ondersoek in.